SKRIFTLIG FORESPØRGSEL E-1774/00

af Wolfgang Ilgenfritz (NI) til Kommissionen

(7. juni 2000)

Om: Nettobetalere i Den Europæiske Union

Hvilke stater i Den Europæiske Union er nettobetalere, og hvilke er nettomodtagere?

Hvorledes er de enkelte staters betalinger til Unionen udregnet?

Hvorledes ser medlemsstaternes indbetalinger til og udbetalinger fra Unionen ud i perioden 1995-2000?

Svar afgivet på Kommissionens vegne af Michaele Schreyer

(4. juli 2000)

Der findes ikke nogen almindeligt accepteret definition af, hvornår medlemsstaterne er i budgetbalance i forhold til Fællesskabets budget, og det er derfor ofte vanskeligt formelt at klassificere medlemsstaterne i grupper af nettomodtagere og nettobidragydere. Dette gælder især de medlemsstater, hvis balance er meget tæt på nul, hvor det kan forekomme, at en medlemsstat, hvis der sker ændringer i definitionen af budgetbalance, kan skifte fra at være nettomodtager til at være nettobidragyder. Et godt eksempel herpå er Belgien, som er nettomodtager, hvis Fællesskabets udgifter til administration inkluderes i dataene, men nettobidragyder, hvis Fællesskabets udgifter til administration ikke er medtaget. Disse og andre vanskeligheder med at definere budgetbalance er blevet behandlet i en kommissionsrapport om, hvordan systemet med egne indtægter virker. Rapporten findes på Europa-serveren på Internettet på følgende adresse:

http://europa.eu.int/comm/dg19/en/agenda2000/ownresources/.

Rapporten indeholder også tabeller for de egne indtægter over betalinger til og fra Fællesskabets budget fordelt på medlemsstat samt skøn over budgetbalancer efter de forskellige definitioner for perioden 1992-1997 og 1998. Opdaterede skøn over budgetbalancerne frem til 1998 findes i det statistiske bilag til Kommissionens rapport fra juni 1999 om fordelingen af EU's driftsudgifter på medlemsstaterne for 1998, som også findes på Europa-serveren på følgende adresse:

http://europa.eu.int/comm/dg19/pdf/agenda2000/statdepenses98pdf.

Reglerne vedrørende systemet med egne indtægter er fastsat i afgørelsen om egne indtægter fra 1994, som stadig er i kraft (en ny afgørelse om egne indtægter vil træde i kraft den 1. januar 2001). Fællesskabets egne indtægter udgøres af de såkaldte traditionelle egne indtægter, primært told og landbrugsafgifter, som opkræves af medlemsstaterne og overføres til Fællesskabets budget, efter at der er tilbageholdt 10 % af de opkrævede beløb til dækning af opkrævningsudgifter, momsindtægter, som består af momsindtægter beregnet ved anvendelse af en ensartet momssats på det harmoniserede momsgrundlag i hver enkelt medlemsstat, og indtægter beregnet på basis af bruttonationalindkomsten, som opkræves efter en sats, som er nødvendig for at skabe balance i Fællesskabets budget. Medlemsstaternes bidrag til de egne indtægter fastsættes som led i udarbejdelsen af det årlige fællesskabsbudget. De årlige bidrag til de egne indtægter fremgår af forslaget til Fællesskabets budget og det endelige budget.

De seneste disponible data om bidragene til de egne indtægter vedrører budgettet for 2000 og det foreløbige forslag til budget for 2001 og fremgår direkte af budgetdokumenterne. Data for udgifterne fordelt på medlemsstater foreligger kun frem til 1998 og findes i de dokumenter, der kan konsulteres på de ovenfor anførte Internetadresser.